Document ID: 32008D0896

KOMMISSIONENS BESLUTNING
af 20. november 2008
om retningslinjer for ordningerne med risikobaseret dyresundhedsovervågning, jf. Rådets direktiv 2006/88/EF
(meddelt under nummer K(2008) 6787)
(EØS-relevant tekst)
(2008/896/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (1), særlig artikel 10, stk. 4, og
ud fra følgende betragtninger:
(1)
Ved direktiv 2006/88/EF er der fastsat minimumsbekæmpelsesforanstaltninger, som skal anvendes ved mistanke om eller udbrud af visse vanddyrssygdomme. Del II i bilag IV til samme direktiv indeholder desuden en liste over visse eksotiske og ikke-eksotiske sygdomme.
(2)
I henhold til artikel 10, stk. 1, i direktiv 2006/88/EF skal medlemsstaterne sikre, at der anvendes en ordning med risikobaseret dyresundhedsovervågning på alle akvakulturbrug og i alle områder med opdræt af bløddyr, alt efter hvad der er relevant for den pågældende produktionstype. Der skal i ordningerne tages hensyn til de retningslinjer, som skal udarbejdes efter den procedure, der er omhandlet i artikel 10, stk. 4, i samme direktiv.
(3)
Direktiv 2006/88/EF foreskriver, at dyresundhedsovervågningsordningerne skal tage sigte på at påvise eventuel øget dødelighed på alle akvakulturbrug og i alle områder med opdræt af bløddyr, alt efter hvad der er relevant for den pågældende produktionstype, samt at påvise de sygdomme, der er opført i del II i bilag IV til samme direktiv, på akvakulturbrug og i områder med opdræt af bløddyr, hvor der forekommer arter, der er modtagelige for de pågældende sygdomme. I henhold til del B i bilag III til direktiv 2006/88/EF skal inspektioner, der foretages som led i sådanne ordninger, ligeledes have til formål at rådgive lederne af akvakulturvirksomhederne om vanddyrs sundhed og om nødvendigt træffe de nødvendige veterinærforanstaltninger.
(4)
Da akvakultursektoren i Fællesskabet er meget sammensat, bør ordningerne med risikobaseret dyresundhedsovervågning tilpasses sektorens struktur og dyresundhedssituationen i de enkelte medlemsstater. De retningslinjer, medlemsstaterne skal tage hensyn til i deres ordninger, bør derfor være begrænset til en generel vejledning.
(5)
Der bør således ved denne beslutning fastlægges retningslinjer, som der skal tages hensyn til i ordningerne med risikobaseret dyresundhedsovervågning.
(6)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilaget til denne beslutning indeholder retningslinjer, som der skal tages hensyn til i de ordninger med risikobaseret dyresundhedsovervågning, der er omhandlet i artikel 10, stk. 1, i direktiv 2006/88/EF.
Artikel 2
Denne beslutning er rettet til medlemsstaterne.
Udfærdiget i Bruxelles, den 20. november 2008.

Labels: 3
17